Nuuskommentaar: Is ’n toestand van geen werkloosheid moontlik?Argieffoto (Foto: Unsplash, Pixabay) Die Deense nasionale bank het aangekondig dat daar amptelik geen werkloosheid meer in dié land is nie. Trouens, plan moet gemaak word om te keer dat arbeidstekorte nie die ekonomie knou nie. Onder die maniere wat die bank voorstel dat die ekonomie op alle suiers bly loop is dat ouer werkers aangemoedig en toegelaat word om hul pensioendatum uit te stel, dat studente reeds die arbeidsmark betree, dat meer mense met gestremdhede in diens geneem word en dat na immigrante gekyk word as bron van arbeid. Dit is nogal ’n groot verskil met die werkloosheidsyfer vir Suid-Afrika wat op ongeveer 30% te staan kom afhangende van die definisie wat gebruik word. Suid-Afrika se posisie word verder beïnvloed deur enorme hoë werkloosheidkoerse in Zimbabwe (80%), Mosambiek (60%) en Lesotho (42,7%). Ekonomiese migrasie na ’n land in die knyp uit lande nog meer in die knyp is bykans onafwendbaar. Die Dene beskou ’n volgehoue werkloosheidsyfer van ongeveer 4% as die norm om te bepaal dat daar geen werkloosheid is nie, omdat korttermyn-werkloosheid altyd dit moeilik sal maak om nog fyner te meet. In daardie opsig het ’n hele paar lande dus nog minder werkloosheid as Denemarke. Dit sluit van die Golf-oliestaatjies in, maar daar is tog ’n paar verassings soos Wit Rusland (minder as 1 %), Kambodja (0,5 %) en ander. Ekonome in Suid-Afrika praat nie altyd almal uit dieselfde mond oor die nodige fiskale, finansiële en ekonomiese medisyne wat die land nodig het nie. Die kundiges word ook dikwels gehoor, maar nie na geluister nie, onder meer omdat ideologieë oor ’n lang tyd ingebed geraak het en dikwels hul raakvlakke met die werklikheid kwyt is. Ander faktore soos lomp en skadelike politiekery, korrupsie, oorregulering, staatsvermorsing en vele dien ook as struikelblokke om die ekonomie op dreef te kry. In dié stadium kan ons maar net droom van ’n land sonder werkloosheid.